Truchiljas (Ispanija)

Truchiljas () – miestas vakarų Ispanijoje, Estremadūroje, Kasereso provincijoje, 40 km į rytus nuo Kasereso, į pietus nuo Taso upės. Ties miestu susikerta keliai į Kaseresą, Madridą ir Badachosą. Maisto pramonė. Mieste vyksta kasmetinė ispaniškų sūrių mugė. Taip pat vyksta Velykų laikotarpio šventė čiviri.

Truchiljyje yra vyno ir sūrių muziejai, koridos arena. Išlikęs viduramžiškas senamiestis su XV a. gotikine Švč. Marijos bažnyčia, XIV–XVI a. Šv. Martyno bažnyčia, maurų pilimi, įvairiais rūmais (Užkariavimo, Pisarų giminės, San Karloso). Yra paminklas Truchiljyje gimusiam Peru užkariautojui Fransiskui Pisarui.

 Istorija 

Romėnų laikais čia minima Turgalijaus (Turgalium) gyvenvietė (spėjama, kad iki romėnų galėjo vadintis Turaka arba Turakija). Maurų laikais vadinta Turjila, Tarjala, po Rekonkistos įsigalėjo Truchiljo pavadinimas. XII–XIII a. miestą valdė tai krikščionys, tai musulmonai. 1233 m. Truchiljas atiteko galutinai Kastilijos ir Leono karalystei. 1430 m. karalius Jonas II suteikė miesto privilegijas.

XV–XVI a. Truchiljyje gimė žymūs Amerikos užkariautojai – Fransiskas Pisaras, Fransiskas de Oreljana, Diegas Garsija de Paredesas. Dėl pinigų, atkeliavusių iš kolonijų, miestas praturtėjo. 1528–1653 m. buvo Truchiljo provincijos sostinė.

XIX a. miestas buvo nuniokotas Napoleono kariuomenės, jo reikšmė sumenko.

 Šaltiniai 

Kategorija:Estremadūros miestai